***Отговор на въпрос от Светла Бъчварова – народен представител от ПГ на БСП за България относно насоки за кандидатстване по мярка 8.6 „Инвестиции в технологии за лесовъдство и в преработка, мобилизиране и търговия с горски продукти“ от Програмата за развитие на селските райони 2014-2020***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

Съгласно националното законодателство процентът на лесистост се определя от съотношението на залесената площ към общата площ на общината. Установява се при извършване на дейности по инвентаризация и планиране в горските територии. В този смисъл не може да се говори за субективизъм при определяне на приоритетни общини.

Актуализираният списък с разпределение на общините по процент лесистост, включен като приложение към публикувания за обществено обсъждане проект на насоки по подмярка 8.6 „Инвестиции в технологии за лесовъдство и в преработката, мобилизирането и търговията на горски продукти“, е разработен на база информация, предоставена от Изпълнителната агенция по горите в началото на месец февруари 2018 г.

С цел спазване принципите за публичност и прозрачност този списък беше представен на заседание на Комитета по наблюдение на Програмата за развитие на селските райони 2014-2020 г. Прецизирането на списъка на общини по лесистост ще позволи по-доброто насочване на финансовото подпомагане по подмярката, така че да бъдат постигнати заложените цели - подобряване на конкурентоспособността, създаването на работни места в горския сектор, както и устойчиво управление на горите. Следва да се има предвид, че представеният в проекта на насоки списък е базиран на последни актуални данни, с които Изпълнителната агенция по горите разполага към 31 декември 2016 г.

**БЛАГОДАРЯ ЗА ВНИМАНИЕТО!**