***Отговор на въпрос от Дора Янкова – народен представител от ПГ на БСП за България относно опазването на горите в община Девин***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО ЯНКОВА,**

Стопанисването на горските територии в община Девин, както и в цялата страна, се извършва в съответствие с изискванията на лесовъдската наука, Закона за горите и утвърдените горскостопански планове и програми, с които се определят допустимия размер на ползването на горските ресурси и насоките за постигане целите на управлението на горските територии за срок 10 години.

Добивът на дървесина се извършва въз основа на позволително за сеч, издавано за всеки имот или насаждение. Цялата документация свързана със стопанисване на горите – инвентаризацията на горските територии, утвърдените горскостопанските планове, издадените позволителни за сеч и съставените протоколи за освидетелстване на сечищата е публично достъпна на електронната страница на Изпълнителна агенция по горите. Създадена е възможност и за on-line проверка на издадените превозни билети за транспортиране на добитата дървесина.

Независим международен гарант за отговорно управление и стопанисване на горите в екологичен, икономически и социален аспект е сертификацията на горите в Република България. Извършеният международен одит следи за спазването на законността на дейностите извършвани в горите, защитата на интересите на работниците и местното население, опазването на биоразнообразието и предотвратяване на замърсяването на околната среда. *За държавните горски територии, стопанисвани от държавните предприятия, е постигната заложената оперативна цел в „Стратегически план за развитие на горския сектор в Република България 2014-2023г.“, за сертифициране на 50% от горските територии.*

Всички държавни горски територии в община Девин, вкл. и тези в землището на с. Селча, са сертифицирани със сертификат от Съвета за стопанисване на горите (*Forest stewardship council – FSC*).

Опазването на горските територии обхваща действията по предотвратяване и установяване на нарушенията на Закона за горите и се организира от собствениците на горските територии или от лицата, на които е възложено тяхното управление. През 2017 г. за опазване на държавните горски територии са били назначени към държавните горски предприятия, съответно горски и ловни стопанства, 2 439 служители, за общинските горски територии 347 служители и 52 лица са били наето за опазване на горските територии – собственост на физически и юридически лица.

Контролът по прилагането на Закона за горите на цялата страна се осъществява от Изпълнителна агенция по горите и регионалните дирекции по горите, като за целта са назначени съответните експерти и **407** горски инспектори.

През 2017 г. в землището на с. Селча са проверени 12 бр. сечища. Не са установени нарушения на нормативната уредба, регламентираща дейностите по извършване на сеч в горски територии.

На 16 март тази година служители от държавното предприятие- Смолян са провели среща с кмета на с. Селча, на която е установено, че в кметството не са постъпвали сигнали и жалби от жители на селото, относно начина на стопанисване и опазване на горските територии.

При извършена проверка в **началото на м. март 2018 г**. в **общински горски територии**, попадащи в землището на с. Стоманево, общ. Девин е установена сеч на над **100** немаркирани дървета. Проверката продължава съвместно с представители на МВР и ще бъдат предприети всички необходими действия за установяване и санкциониране на нарушителите.

Следва да бъде подчертано, че горските територии в обхвата на дейност на РДГ Смолян са с установени изключително **ниски нива на извършвани нарушения**, което е продиктувано, както от работата на служителите в РДГ и ДГС, така и от дългогодишната грижа и отношение на местното население към съхраняване на гората и нейното опазване от посегателства.

**БЛАГОДАРЯ ЗА ВНИМАНИЕТО!**