***Отговор на въпрос от Филип Попов и Цветан Топчиев – народни представители от ПГ на БСП за България относно състоянието на предпазните диги по поречието на р. Тимок на територията на община Брегово***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ПОПОВ,**

**УВАЖАЕМИ ГОСПОДИН ТОПЧИЕВ,**

На територията на община Брегово са изградени обекти за предпазване от вредното въздействие на водите, управлявани от Министерство на земеделието, храните и горите, както следва:

* дясна предпазна дига на р. Тимок в землището на гр. Брегово *с дължина – 4 040 м*.;
* предпазна дига (вътрешна) в землището на гр. Брегово *с дължина 2 030 м.*;
* открит отводнителен канал в землището на гр. Брегово *с дължина 2 030 м.*;
* предпазна дига на р. Дунав в землището на с. Куделин, общ.Брегово.

Посочените по–горе съоръжения до 2010 г. са били собственост на Община Брегово, тъй като попадат в граничен район.

След наводнението през 2010 г., земите на защитните съоръжения са актувани като публична държавна собственост на Министерството на земеделието, храните и горите и са заведени на база данъчна оценка за поземлените имоти в баланса на министерството. До този момент Община Брегово не е предала техническата документация по изграждане на защитните съоръжения.

Същите нямат необходимия сервитут и площ, съгласно нормативните изисквания и наредби и не са приведени в експлоатационно състояние за защита от вредното въздействие на водите. Това затруднява тяхната поддръжка и експлоатация, тъй като нямат необходимата площ и сервитут на дигите.

От 2015 г. съоръженията са предадени за стопанисване и текуща поддръжка на „Напоителни системи“ ЕАД, тъй като на дружеството е възложено извършването на обществена услуга за защита от вредното въздействие на водите.

Във връзка с обявеното бедствено положение в община Брегово е извършено затежняване на участъците от предпазната вътрешна дига с чували с пясък и прорязване на предпазната дига на р. Тимок - около 15 метра по дължина на дигата. Прорезът на дигата създаде условия за оттичане на водите от низината в река Тимок. При така предприетите действия е намалял водният натиск върху вътрешната предпазна дига, която защитава гр. Брегово и се намалява филтрацията през дигата.

На база извършени огледи и съставени констативни протоколи по разпореждане на Областния управител е установено, че съоръженията са в лошо експлоатационно състояние и съоръженията попадат в поземлени имоти с различна собственост.

Още в края на 2017 г. министерството е предприело действия за отстраняване неточностите и документално уреждане на собствеността на съоръжения в Община Брегово.

Съгласно (*чл. 20, ал 4, т. 3*) Закона за обществените поръчки и утвърден на 30 януари 2018 г. доклад, министерството е сключило договор за извършване на геодезично измерване на параметрите на съществуващите хидротехническите съоръжения в община Брегово.

В следствие на това ще се предприемат действия за възлагане на проектиране, съобразно хидротехническите норми и изисквания, както и оценка на необходимостта от реконструкция и модернизация на съществуващите и изграждане на нови съоръжения за предпазване от вредното въздействие на водите (*отводнителни системи, отводнителни помпени станции, предпазни диги и други*). С тези проучвания ще се набележат следващите етапи на проектиране (*изготвяне на идеен проект, работен проект и подробен устройствен план*), както и необходимостта от извършване на отчуждителни процедури.

**БЛАГОДАРЯ ЗА ВНИМАНИЕТО!**