***Отговор на питане от Румен Георгиев – народен представител от ПГ на БСП за България относно държавната политика в областта на хидромелиорациите***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ГЕОРГИЕВ,**

*1. Политика по отношение на подпомагането на поливното земеделие и подпомагане процесите за създаване и функциониране на сдруженията за напояване*

Политиката по отношение на подпомагането на поливното земеделие и подпомагане процесите за създаване и функциониране на сдруженията за напояване е:

Опазване и ефективно използване на водните ресурси чрез разширяване на поливното земеделие, с цел намаляване загубите на вода, и спазване на нормативните изисквания заложени в ДИРЕКТИВА 2000/60/ЕС на Европейския парламент и на Съвета от 23 октомври 2000 г., установяваща рамката за действията на Общността в областта на политиката за водите.

Създаване на устойчиво и конкурентно поливно земеделие, на база увеличаване на поливните площи и намаляване на себестойността на услугата „Доставяне на вода за напояване“, чрез възстановяне и рехабилитация на хидромелиоративната инфраструктура. Това ще доведе до стимулиране отглеждането на култури с висока добавена стойност, изискващи интензивно напояване.

През 2016 г. бяха направени изменения и допълнения в Закона за сдруженията за напояване и Наредба за придобиване и отнемане на обектите от хидромелиоративната инфраструктура и обслужващата техника от сдруженията. Промените в Наредбата са част от изпълнението на мeрки за намаляване на регулаторната тежест за бизнеса.

Изменението е и във връзка със спазване на нормите на европейското право в областта на държавните помощи, съгласно които предоставянето на право на ползване на обекти от хидромелиоративната инфраструктура – държавна собственост става възмездно.

През 2017 г. бе приета Методика за определяне цената на услугата „Доставяне на вода за напояване“.

Тя определи начина за изчисляване цената на услугата, който да отговаря на изискванията на Директивата за водите.

С нея се постигна преминаване от система за ценообразуване въз основа на нормативно определени размери на цените за съответните култури към система за ценообразуване на база потребление на вода.

Към настоящия момент в процес на обсъждане е Законопроект за изменение и допълнение на Закона за водите, както и Методика за определяне на цената на услугата „Доставяне на вода за напояване“ за поливен сезон 2018 г.

Новата ценова политика ще приложи двукомпонентна тарифа с постоянен компонент, платим еднократно, който покрива постоянните разходи по доставка на вода на база площ и променлив компонент, при който се заплаща цена на база измерени и потребени обеми вода за всяка поливка. С това се постига баланс между социалния, екологичния и икономическия фактор, съобразно географските и климатичните условия на териториите където се извършва услугата.

Отделно от това предвиждаме изменение на „Общата стратегия за управление и развитие на хидромелиорациите и вредното въздействие на водите“, което обхваща:

* унифициране на нормите, регулиращи поливното земеделие;
* създаване на ефективно поливно земеделие, чрез рехабилитация и разширение на поливната инфраструктура и енергийна ефективност на напоителните системи;
* създаване на устойчиво поливно земеделие, чрез дългосрочно планиране и управление и чрез приемане на предвидими и прозрачни механизми за формиране на цената на услугата за доставяне на вода за напояване;
* създаване на цялостна и устойчива система за управление на риска от бедствия, като наводнения и засушаване;

опазване на екосистемите.

*2. Политика по отношение опазване на хидромелиоративните обекти – публична държавна собственост, които са за предпазване на заливане на териториите, извън населените места.*

Политиката по отношение опазване на хидромелиоративните обекти – публична държавна собственост е свързана с дейностите по експлоатация, изграждане и реконструкция на хидромелиоративните системи и съоръжения и се осъществява от Министерство на земеделието, храните и горите.

Същите са изградени с държавни средства за предпазване от вредното въздействие на водите, извън границите на населените места и включват защитни диги, корекции на реки и отводнителни системи.

В изпълнение на разпоредбите на Закона за водите, съоръженията са предадени за стопанисване и текуща поддръжка на „Напоителни системи“, за извършване на обществената услуга за защита от вредното въздействие на водите.

Дружеството чрез регионалните си структури изпълнява следните дейности:

1. Наблюдение за установяване техническото и експлоатационно състояние на съоръженията;

2. Поддържане на проводимостта на корекции на реки и дерета и възстановяване на нарушените профили, както и на текущ ремонт на откритата и закритата отводнителна мрежа;

4.Експлоатация и поддържане в техническа изправност на отводнителните помпени станции и съоръженията към тях;

5. Извършване на неотложни аварийно – възстановителни работи на съоръженията, създаващи заплаха за населението, инженерната инфраструктура и населени места.

На дружеството от 2014 г. ежегодно се предоставят средства за извършване на услугата, съгласно Методиката за определяне размера на несправедливата финансова тежест.

**БЛАГОДАРЯ ЗА ВНИМАНИЕТО!**